b"\n_START_ARTICLE_\nLibreOffice\n_START_SECTION_\nHist\xc3\xb2ria\n_START_PARAGRAPH_\nEl 28 de setembre de 2010, alguns membres del projecte OpenOffice.org van formar un nou grup anomenat \xc2\xabThe Document Foundation\xc2\xbb, posant a disposici\xc3\xb3 una bifurcaci\xc3\xb3 de l'Openoffice.org que van anomenar \xc2\xabLibreOffice\xc2\xbb. La bifurcaci\xc3\xb3 va ser creada per por que Oracle Corporation, despr\xc3\xa9s de comprar Sun Microsystems, anterior patrocinador de l'OpenOffice.org, interromp\xc3\xa9s el desenvolupament del paquet, com va fer amb OpenSolaris. S'esperava que el nom \xc2\xabLibreOffice\xc2\xbb fos provisional, at\xc3\xa8s que es va convidar a Oracle a convertir-se en membre de The Document Foundation i se li va demanar que don\xc3\xa9s la marca \xc2\xabOpenOffice.org\xc2\xbb al projecte._NEWLINE_Oracle, en comptes d'aix\xc3\xb2, va rebutjar el projecte i va exigir que tots els membres del directori de l'OpenOffice.org involucrats renunciessin, al\xc2\xb7legant un conflicte d'interessos. A finals d'octubre de 2010, 33 voluntaris alemanys, no involucrats amb el desenvolupament, van deixar OpenOffice.org i es van traslladar a The Document Foundation per a recolzar LibreOffice._NEWLINE_The Document Foundation va rebre suport de part de l'antiga comunitat de l'OpenOffice.org, incloent-hi les empreses Novell, Red Hat, Canonical i Google. L'objectiu \xc3\xa9s produir un paquet ofim\xc3\xa0tic independent de qualsevol prove\xc3\xafdor, compatible amb el format d\xe2\x80\x99arxiu OpenDocument i sense cap obligaci\xc3\xb3 d'atribuir l'autoria del codi a Sun o Oracle._NEWLINE_El projecte Go-oo va ser interromput a favor de LibreOffice. Les millores que Go-oo va realitzar s'han fusionat en LibreOffice.\n_START_SECTION_\nFormats compatibles\n_START_PARAGRAPH_\nLibreOffice permet importar i exportar documents en diferents formats de fitxer. El format predeterminat per als documents de text \xc3\xa9s OpenDocument, adoptat per l'ISO com l'est\xc3\xa0ndard ISO/IEC 26300:2006, a m\xc3\xa9s de llegir i guardar informaci\xc3\xb3 usant els formats de fitxer de Microsoft Office. El paquet t\xc3\xa9 la capacitat d'obrir i desar documents en molts altres formats, com ara Rich Text Format (.rtf), text senzill (.txt), Office Open XML i openoffice.org XM. Addicionalment, pot exportar documents directament al format PDF i presentacions al format Adobe Flash (.swf). LibreOffice tamb\xc3\xa9 compta amb la capacitat d'importar documents en mode \xc2\xabnom\xc3\xa9s de lectura\xc2\xbb en els formats Unified Office Format, Data Interchange Format i els formats propis de Microsoft Works, WordPerfect, Lotus 1-2-3, entre altres.\n_START_SECTION_\nPlataformes\n_START_PARAGRAPH_\nLibreOffice \xc3\xa9s disponible per als sistemes operatius Linux, Microsoft Windows i macOS. Al seu torn, pot executar-se en les arquitectures x86 i x86-64._NEWLINE_El 2011 els desenvolupadors del LibreOffice van anunciar que pretenien adaptar el paquet ofim\xc3\xa0tic als sistemes operatius m\xc3\xb2bils  Android i iOS. El 2015 es va alliberar una versi\xc3\xb3 beta per a Android amb funcions d'edici\xc3\xb3 b\xc3\xa0sica.\n_START_SECTION_\nLibreOffice Online\n_START_PARAGRAPH_\nLibreOffice Online \xc3\xa9s la versi\xc3\xb3 en l\xc3\xadnia del LibreOffice, que permet la seva edici\xc3\xb3 a trav\xc3\xa9s d'un navegador web compatible amb HTML5. El seu desenvolupament, encara en proc\xc3\xa9s, va ser anunciat a la Confer\xc3\xa8ncia LibreOffice celebrada l'octubre de 2011.\n_START_SECTION_\nVersions\n_START_PARAGRAPH_\nEl LibreOffice es desenvolupa i distribueix en dues versions diferents: fresh i still. La versi\xc3\xb3 fresh implementa les funcionalitats m\xc3\xa9s recents i \xc3\xa9s la que es troba en desenvolupament actiu. Per contra la versi\xc3\xb3 still t\xc3\xa9 com a prioritat l'estabilitat, es basa en una versi\xc3\xb3 anterior on es van implementant correccions d'errors. Aquests sistema de dues versions es va implementar en la versi\xc3\xb3 4.2.2 del LibreOffice, alliberada el mar\xc3\xa7 de 2014."